Banija (Karlovac)

**Banija** je karlovačko naselje na lijevoj obali Kupe i gradska četvrt koja je do 22. prosinca 1902. bila samostalna upravna općina hrvatsko-slavonske Zagrebačke županije u sastavu Karlovačkoga kotara. Današnja Banija kao naselje grada Karlovca ima poduzetničku zonu *Banija – Ilovac III*, osnovnu školu, dječji vrtić, ljekarnu, benzinsku postaju i praonicu, te Taekwondo klub 'Banija'. Prema podatcima Turističke zajednice Karlovačke županije, Banija se kao naselje spominje već u 14. stoljeću, iako neki dokumenti, koji su preživjeli bremenitu povijest, spominju 1697. godine ovo naselje prvi put. Nekoć je naselje imalo vlastitu željezničku postaju; danas su i najudaljeniji dijelovi naselja udaljeni od željezničke postaje do 1&nbsp;km. Svakoga 23. lipnja stanovnici susjedne Gaze (Gažani) i stanovnici Banije natječu se u gradnji ivanjskih krjesova i vatrometu, svaki na svojoj obali Kupe. Banija je tako nazvana jer je uvijek bila pod banskom vlašću. Stanovnici su Banijanci, a stanovnice Banijanke.

## Gradska četvrt Banija
U gradskoj četvrti ovoga naselja živi 3818 stanovnika i 3463 birača. Sjedište gradske četvrti je u Ulici Dr. Ante Starčevića br. 20 a predsjednik gradske četvrti je Damir Tuškan.

## Upravna općina Banija
Upravna općina Banija bila je načinjena od nekoliko poreznih općina. Na Baniji su u razdoblju od 1880. do 1910. bile 422 kuće, s prosječno 8 stanovnika u jednoj kući. Odlukom Gradskoga magistrata (22. prosinca 1902.) gradu Karlovcu su pridružene općine Banija i Švarča, te stvarno pripojene tijekom 1903. godine. Ujedinjenjem općina Banija i Švarča i njihovih zaselaka s općinom Karlovac, prevelik je teret pao na Karlovac da bi bio u stanju voditi potrebnu brigu o svim pridruženim općinama i njihovim specifičnim problemima. Banija i Rakovac, pogotovo nakon sjedinjenja s Karlovcem, dobivaju urbani karakter. Po stanju 31. svibnja 1895. Banija je kao središte *upravne obćine* imala 88 kuća i 1.078 žitelja. Cjelokupna općina imala je 1880. 2.887 žitelja, 1890. – 3.191, a 1900. 3.595 žitelja.

### Industrijska četvrt
Poslije Prvog svjetskog rata, Karlovac se počinje industrijski razvijati, Banija tada dobiva ulogu industrijske četvrti. Od gospodarskih subjekata postojala je »Zagorka«, tvornica cementnoga crijepa.

## Osnovna škola
Godine 1858. imala je općina Banija lijepi prihod od vinotočja i župnik Ivan 
Mašek ishodi, da je općina Banija odredila za gradnju nove škole 6666 forinti. Gradnja škole započela je odmah i bila dovršena 1859. Otvorena je đacima u jesen iste godine, a prvim učiteljem bio je Aleksander Ribarić.  To je bila prva osnovna škola izgrađena u današnjem naselju, a najstariji dokumenti o njezinu radu potječu iz 1894. Današnja *Osnovna škola Banija u Karlovcu* nalazi se na lijevoj obali Kupe, gotovo u središtu grada. Na sjevernoj strani je maleni voćnjak koji je sađen 1993. godine. Nova škola je izgrađena 1961. godine zajedno sa športskom dvoranom. U sklopu škole su i područne škole Donje Mekušje i Hrnetić koje spadaju u spomenike kulture.

## Društva
*Obrtna velika zadruga u obćini Baniji, od 1876.
*Vojno veteransko društvo na Baniji, od 1900.
*Kuglaški športski klub Banija, od 1935.

## Značajne osobe
*Franjo Poljak, političar, je iz karlovačke Banije komunicirao s Františekom Hlaváčekom, češkim novinarom i političarem te glavnim tajnikom Češke narodne demokracije.

## Vanjske veze
* Karlovac danas – portal sa vijestima iz grada Karlovca i županije   – odjeljak posvećen gradskoj četvrti Banija
* Rkt. župa Sveta tri kralja na Baniji u Karlovcu 
* Osnovna škola 'Banija' u Karlovcu
* Taekwondo klub 'Banija' u Karlovcu
* 40. obljetnica osnutka župe Karlovac-Banija, 250. obljetnica izgradnje crkve sv. Tri Kralja i 10. obljetnica kapele sv. Antuna Padovanskog, te svečanoga otvorenja pastoralnoga centra na Baniji

## Izvori i bilješke


## Knjige i pisani izvori
*Borovček, Andrija. *Banija : jedna obala i tri ulice*, Klub 90, Karlovac, 2005., 
*Štimec, Viktor (et al.) *Iz povijesti karlovačkih župa : Banija, Centar, Dubovac, Hrnetić, Kamensko, Švarča*, Rkt. župe grada Karlovca, Karlovac, 1979.